《曲江二首》
唐代·李山甫

南山低对紫云楼，翠影红阴瑞气浮。一种是春长富贵，

大都为水也风流。争攀柳带千千手，间插花枝万万头。

独向江边最惆怅，满衣尘土避王侯。

江色沈天万草齐，暖烟晴霭自相迷。蜂怜杏蕊细香落，

莺坠柳条浓翠低。千队国娥轻似雪，一群公子醉如泥。

斜阳怪得长安动，陌上分飞万马蹄。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。